1. Kenge, tegherere ndani pare mbapira 1 Matamekero na Nyambi
रुपरेखा: Adam, Noah, Job, Abraham. 24 sections. It has a picture book to go along with the recording.
भाषा परिवार: 418
भाषा: Thimbukushu
विषय: Creation; Multiple themes
दर्शक: General
तरीका: Monolog
ढंग: Bible Stories & Teac
दर्शकों का स्तर: Simple
लक्ष्य: Evangelism; Teaching
बाइबिल का प्रमाण: Extensive
स्थिति: Translation
भाषा का पाठ
Mutara 1 - Mwingeneno
Diyuwa dyodiwa. Mwiye no tukuhonge yokuhatera kwawanu hokutanga awa ha tungire pakaye. Nyambi edi gha tendire nawo kuna kutuhonga tweyoyingi yokukwendi thinda. Kenge kuyiperende mumbapira dhodhikihu thikadi ghuna kutegherera. Mwa kara makuhongo mu mbapira dha Nyambi, Bayibiri. Fikure kumutara ghumweya kuthiperende thokurandako, apa sho yuve. (Mughuma)
Thiperende 1 Nyambi ghavarekire Adamu no yiyama
Mavarekero 1:1-2:14
Nyambi ghofotji keho. Aye ne mupepo. Gha dimuka yoyihe no aye ne gha kara kokuheya. Pakutanga Nyambi vene pithendi gha karireko; kupirako ye Nyambi mbadiko karo yivareka yoyiyumi yi ya karireko. Nokaye thikadi tuna dimuka pashadyarero, mbadi kakarireko. Nyambi yo gha varekire yoyiheya. Pakutanga gha tendire thishe. Ndani ghatendire diwiru, mavuyi ndani noMuve. Gha yakunuthire dikuruviya kumuve noyimena ya tangire kumena. Ndani Nyambi gha tendire diyuwa, no kaghonda no tutumwedhi.
Gha tendire karo yokupara yoyihe yopamuve no yomudikuruviya. Gha tendire munu kurukungu romuve, ghoghahetherire mumwendi mun̂u ghokuparitha. Aye yomunu ghokutangerera oyu gha parire. Nyambi gha tapire kwa munu dikuto dyodikuru: Aye gha mutendire kuthishwi thendi. Nyambi gha tendire munu eshi, gha mu dimuke podiyo shi mupepo wendi ghu kare pofotji no mupepo wa Nyambi. Kehe yiyedhekera noyirumbera yamunu yakuwire pofotji na Nyambi, no ghayendire pofotji na Nyambi. Nyambi gha mutire eshi Adamu. (Mughuma)
Thiperende 2 Mbuyama wa Adamu
Mavarekero 1:27-28 Mavarekero 2:15-25
Nyambi gha turire Adamu mudipya dyodiwa dyodina eshi Edeni (Paradishi) no gha mu tongwerire eshi gha dikunge. Mwa karire yitondo yokehe marudhi, no thitondo thokudimuka ghuwa no ghuyi no thitondo thomoyo. Nyambi gha rawerire Adamu gha te mena yiyama yoyihe no yinyunyi yoyihe. Yoyirume no yoyikadhi yokupara pano pamuve. Ene mbadipa karire muyendhendi ghokumuroghera ye Adamu. Ndani Nyambi po gha tokorire kutenda mbuyama gha kare muyendhendi Adamu. Nyambi gha rarithire Adamu muturo tushokuru no gha shimbire kapatji koku matji dha Adamu. Kukapatji ka Adamu gha tendithireko mbuyama. Nyambi gha retire mbuyama kwakatughuru. Mukafumu na mbuyama ha karire thiheha, ene mbadi haku fire honyi. Nyambi gha wa kandadhekire eshi, “Mukwerukurure no muyarithe kaye. Muyarithe kaye nokukaraghura. Mwa kona kuraghura thi dhomudikuruviya, no yinyunyi yomuwiru, no yiyama yoyihe yo mukaye.” Gha wapire karo yimena no yitondo yoyihe yokwimambuyo dhokudya. (Mughuma)
Thiperende 3 Thiyoka mu dipya
Mavarekero 2:16-17; 3:18; Isiah 14:12
Mu dipya, Nyambi gha raweghere munu, Adamu, “Kukona ghu dye kukehe thitondo thomudipya; ene mbadi wa kona kudya kuthitondo tho kudimuka ghuwa no ghuyi, ene ngeshi wa kudyeko mbo ghuna fu yoshemwa.” Ene Shatani gha hongaghurire muna Adamu. Shatani ne dye? Aye gha karire mu engeli wa Nyambi, gho gheman̂anyenine Nyambi yu gha mu tendire. Gha shanine eshi gha piterere Nyambi mughukuru, po gha mu vukumenine gha shwaghe mudiwiru, podigho Shatani gha karire keho n̂ore dha Nyambi. Pano keho mudipya, gheyire kwambuyama muthishwi thothiyoka. Gha mwangerekire no haghamba eshi, mbadi wa kufa ngeshi kudya kumbuyo dhi ha wa shweneka, ene ngo mbo ghana kara yira Nyambi, mukudimuka ghuwa no ghuyi. Mbuyama gha dire no gha tapire mbuyo dhimweya kwa Adamu. Pakumana kudyako popo vene kokuyidimuka eshi awo ne thiheha ha di no ha fire honyi. Ha yi kunongononine eshi mbadi ha kutekerire no kupira ghutawedhi kwa Nyambi. No ghundambo wawo na Nyambi wa kutjindjire. Ha tendire ma hako havate no hondere kughutho wa Nyambi.
(Mughuma)
Thiperende 4 Adamu na munu wendi panunda dho dipya
Mavarekero 3:8-24
Nyambi gheyire kwa Adamu na munu wendi mukughamba nawo kuhatera ko yi ha tendire. Apa ha mu tongwerire eshi ngepi di tha wa hongaghurire thiyoka, Nyambi gha ghambire kwathiyoka eshi: “Ko yi ghuna tendi, kuna kukupa thikuto, mbo ghuna kokawanga no dira dyoye.” Nyambi gha tongwerire ha Adamu na munu wendi yitundamo yokumaharwero gha wo. Nyambi gha ghambire kwambuyama eshi: “Mbo na wedherera tjitju dhoye pakushamuruka.” Ndani kwa Adamu gha ghambire eshi, “Yoyishi ghuna tegherera yamunu ghoye no ghunadi kuthitondo, muve ne kuna kughukuta. Mbo ghuna rughana thikuma podiyo eshi wa kuwane yokudya.” Nyambi gha wa tenderire ha Adamu na Eva yivata yo thikukumba tho thiyama ha vate mudyango dyo yivata yo mahako. Na Nyambi gha wa tjidhiremo mudipya. Adamu gha tire mbuyama eshi Eva, kuninga eshi ‘ghuparo’. Herekire hana. No hanu waheya ne hanahoka wa Adamu na Eva. No hanu waheya ho munyima dhawo ne ha pinga maharwero ghawo. Waheya ha harura mukupira kukutekera Nyambi, pamurandu ghoyinuyi, po ha pirera kukara ghundambo na Nyambi. Ene Nyambi gha wa kuruperithire ha Adamu na Eva eshi diyuwa dimweya mbo gha neya mwanahoka wawo mu kuna witha Shatani. Munu yo mbo gha kona kutuhutha kwa Nyambi, mukuhutherapo ghundambo wetu na Nyambi no kutapa moyo ghoghupya. (Mughuma)
Thiperende 5 Noghe no dyato
Mavarekero 6:1-7:5
Hana Adamu na Eva no diko dyokurandako dya tangire kuvura. Ha kuthire mayira gha Shatani no kuyipitha kughutho waNyambi. Na Nyambi gha tokotire thikuma no gha kwerire eshi, nye gha tendeghere munu. Ene pakarire ghofotji munu yu gha karire ghutawedhi kwa Nyambi. Munuyu ne Noghe. Diyuwa dimweya Nyambi gha tongwerire Noghe eshi, “Amene kuna kuyenda ni kadhimithepo hanu wahe, yoyishi kaye kana yara no ghuyi thikuma. Tende keho dyato dyoye ghothinda. Kuna kuyenda ni katume divavure di kayipithe yoyihe yokupara pakaye. Ene nânyi na kutende ghundambo noye. Wa kona kungena mu dyato na munu ghoye no hanoye hohakafumu no hanu wawo. Ndani wa kona kushimba kukehe thiyama no kukehe thinyunyi thothikadhi no thothirume wakona kungena nayo mudyato, podiyo shi ya kupareko. Wa kona karo kushimba kehe marudhi ghoyidya yenu no yoyiyama no kuyipungura.” Nyambi gha tongwere Noghe thiwana-thiwana eshi ngepi edi sho ha tende di dyato. Na Noghe gha tendire thika di gha yi mu rawerire Nyambi. Noghe gha yaghurire kwawanu eshi, ngepi di ghokupara mughuhunga no ghundambo na Nyambi. (Mughuma)
Thiperende 6 Divavure dishokuru
Mavarekero 7:6-23
Apa dya pwire kutenda dyato, Noghe, no diko dyendi no yiyama yoyihe yengenine mu dyato, na Nyambi gha yandherire dyato. Munyima dhomayuwa kwoko nomawadi mvura gha tangire kuroka. Gha rokire mayuwa makumi mane nomithiku makumi mane. Meyu ghamwe gha shwaghire mwishi dhomuve no kaye kokahe kayarire meyu no divavure dishokuru. Hanu waheya noyiyama eyi ya karire panunda dho dyato ya fire. (Mughuma)
Thiperende 7 Mutoghomvura ndani matoyedhero gha Nyambi
Mavarekero 7:24-9:17
Noghe no diko dyendi no yiyama ha karire mudyato ghure ghokupitakana Mwaka. Paghuhura mvura gha kavukire no muve nagho wa kukutire, no ha shwaghire mu dyato. Ndani Noghe gha tendire thinyaku thaNyambi, thika di muna kuyimona pano. Gha payire yiyama yimweya no gha yambire muyambo ghokukon̂erera. Na Nyambi ya mu roghere. Nyambi gha toyedhere karo eshi mbadi mbo gha yipitha karo yopakaye no divavure yo gha turere muto ghomvura kuwiru no dyarerodi. Eyi dyarero kutuvurukitha twe makuruperitho ghendi. (Mughuma)
Thiperende 8 Mushoke wa Baberi
Mavarekero 11:1-9
Nyambi gha tongwerire Noghe no hanendi hohatutughuru eshi ha kwerukure ha kare no hana hohengi no ha yarithe kaye. Ene hana hoka wawo mbadi ha tegherere. Po ha tokwere hakare padyango dhofotji no hatendire mbaradhodhikuru no mushoke ghoghure ghukakume kudiwiru. Ha hakire kukufumaneka hathinda mudyango dyo kuninga shi hafumaneke Nyambi. Nyambi gha monine mbara dhi no mushoke wadho. Gha monine karo kupira ghutawedhi no kukununeka kwawo. Po gha ghambirire Nyambi eshi, “Ngeshi hanu kughamba ndimi dhofotji no hana tanga kutenda yi, ngo mbadiko yi mbo yi wa kanga kutenda. Tuyende tuka vunga-vunge ndimi dhawo podiyo shi ha pire kukuyuvathana.” Ha shaghekire kutenda mbara ndani ha yendire ha katunge kumango ghokukutjaka tjaka. (Mughuma)
Thiperende 9 Jobi gha rapererire Nyambi
Jobi 1:1-12
Pakarire murume ghodina dyo Jobi. Jobi gha raperere Nyambi ghoghushemwa ghofotji. Aye gha karire muhungami no gha shwenine kutenda ghuyi. Jobi gha karire no hana kwoko nohawadi ghohakafumu ndani hahatu hohakamadighana. Gho gha yambire muyambo ghohanendi no kwipura Nyambi gha wa thighererepo, pamwe hayipitha kughutho wendi Nyambi. Na Nyambi gha mu hafithire Jobi. Gha mu kandadhekire no gha wanine yoyi ngi. Jobi gha karire no yimuna yoyingi no harughani hohengi. Diyuwa dimweya Nyambi gha tongwere Shatani eshi Jobi ne gha ni hafithire me. Shatani gha tangire kumurundera eshi thitambo tha Jobi thi ghana kareranga Nyambi ne gha wana ghushwi endi ghutungi.
Shatani gha ghambire eshi, “Ngeshi ghu yi mu shimbe yoyiheya yi gha wana, ngo mbadi gha kukukarera karo ngo n̂anyi gha kukute thikuto.” Nyambi gha yi dimukire eshi, Shatani ne mukaghumbango; Nyambi gha yi dimukire eshi Jobi ne katughuru ghomuhunga no gha fumanekire Nyambi pithendi.
Po gha tawedhere Shatani gha kungure yinu yoyiheya ya Jobi mukumuyereka. (Mughuma)
Thiperende 10 Jobi mu thidiro
Jobi 1:13-22
Thiperende thi kuna kuneghedha diyuwa dyodikuru dyo yitokota ya Jobi. Harughani wendi ha mureterire mbudhi dhodhiyi. Murughani ghokutanga gheyire ghutjira no kuna tongora kwa Jobi eshi, hakan̂ore hana pagha harughani waheya no hanedhi mapuru noyi dongi. Nokumana temba kutongora murughani wendi ghumwe kokuna kuma. Noku ghamba shi mushoro ghuna rengi ndjwi no hadithi hondjwi. Waheya ha fire. Gho ghuhatu gheyire no gha tongwere Jobi eshi hashondoro ha neya nokuna homokera ndani gho hana nedhi mangameno. Ghumweya gheyire gha retire mbudhi dhodhimango thikuma, “Apa hana djabwana hanoye difeste gho di neya dingundunga dina yambaghura mayugho nawomo hana fera momo.” Pakuyiyuva yi, Jobi gha kururire mutwi wendi no gha werere pamuve muyitokota. Gho gha ghambire eshi, “Fumu kutapa, ndani Fumu kuhutha; difumane dina dya Fumu.” Ngambi kenge yoyi heya yoyingi ya hokokire, Jobi mbadi gha harurire no mbadi gha pire Nyambi murandu. (Mughuma)
Thiperende 11 Jobi muyinyanda
Jobi 2:1-41:34
Shatani shi Jobi shime gha fumaneka Nyambi, gha ningire kwa Nyambi eshi, “Ngeshi ghu yuvithe tjitju yirama ya Jobi, ngo n̂anyi gha kumwaghe nokukukuta.” Nyambi gha tawe dhere karo Shatani gha yereke Jobi. Shatani gha tapire yi korwa kwa Jobi. Jobi gha shwaghire panunda no gha shimbire thipara thopoto gha ku nyanyithireko yitombo yendi. Mukamadi wendi gha mu ningire eshi, “Kute Nyambi ne ghofe!” Ene Jobi gha mu huthire eshi, “Atwe ne mbadi wakutambura ghuwa kwa Nyambi, nombadi maghukukutundi?” Hashere wendi Jobi hane heyire nohaghamba ghure nendi mayuwa ghomengi. Awo ha shanine kudimuka thitambo thoyinyanda ya Jobi. Haningire eshi ngwa koyidi ghana harura yo nga mu humbithera Nyambi. Jobi mbadi gha yi tawire. Jobi ghepurire mayira gha Nyambi, ene mbadi gha mwayire Nyambi. Ndani Nyambi thinda gha hokokire kukwagho. Nyambi gha wa neghedhire eshi mbadi ha tjwathanine eshi pashanye yahokokerire. Ngcamu dha Nyambi dha pira ghuhura. Nyambi gha dimuka yoyiheya. Gha dimuka eshi yinye yoyiwa kukwetu, yodiye pithendi keho yo gha yi dimuka eshi pashanye gha tawedheranga maghukukutu muyipara yetu. (Mughuma)
Thiperende 12 Jobi hana Muhuthera yoyihe
Jobi 42:1-17
Mo thi thiperende Jobi ne thiwana gha di karo mutungi shime. N̂anyi ni mu tongwere shi ngepi ya hokokire. Opa gha kuwanine na Nyambi Jobi, gha dimukire ghukuru wa Nyambi no gha kuthighurire kumepwero gha ghepurire mayira gha Nyambi. Ndani Nyambi gha tongwere ghumwe ghodina dyo Elifasi, ghumweya ghopawa yendha Jobi eshi, “Napata noye ndani no hayendhoye, yoyishi mbadi nga mu ghamba yoyiwa, yokuhatera kukwange thika mupikange Jobi.” Po gha watongwerire Nyambi eshi hayende kwa Jobi no ha kayambe muyambo ghokukon̂erera wawo hathinda na mupikendi Jobi gho gha kawaraperere. Podiyo eshi Nyambi gha ka kone kuwathighererapo. Jobi gha waraperithire hashere wendi na Nyambi gha tamburire ndapero dhendi. Mu nyima dhopo Nyambi gha tendire Jobi gha kare thiwana no gha mu pire ghutungi karo. Hashera Jobi nodiko dyendi heyire na ha dye difeste nendi no ha mu reterire maghushwi. Nyambi gha mu pire karo hana kwoko nohawadi ghohakafumughana ndani hahatu ghohakamadighana hohawa shemwa. Jobi gha parire no gha monine hekurwendi hokutukokona no ghakuruparire thikuma poghafire.
Matangero na Nyambi Mutara 2 Mwingeneno
Tango ni mu tongwere murume ghodina dyo Abramu. Gha karire ghutawedhi kwa Nyambi; kupitera mumwendi hanu hohengi ha wanine makandadhekero. Kuroghithere mukufikura kuthiperende thokurandako apa sho yuve. (Mughuma)
Thiperende 13 Abramu ghana kushwagha mu dighumbo
Mavarekero 12:1-13:4
Pathiperende thi ghuna kumona Abramu, namunuwendi Sarayi, na mwependi Loti no harughani wawo. Hana kuyenda ndhira dhokayenda yoyishi Nyambi gha ghambire na Abramu eshi, “Thiye ditunga dyoye, haguva ghoye no dighumbo dya wiho gho yende kuditunga edi mboni kuneghedha. Mbo ghuna kakara diko dyodikuru ndani mbo na kukandadheka; nohanu waheya mbo hana pu kukandadheka kupitera mumoye.” Abramu gha tawire matoyedhero gha Nyambi. Aye nawayendhendi ha shimbire yimuna yawo no ha yendire mayuwa ghomengi kate kakuma muditunga dya Kanaghani. Nyambi gha kakuhokorire kwa Abramu no gha ningire eshi, “Kohana hoka ghoye nakutapa ditungadi.” Abramu gha yendaghurire mumukunda, ene pa gha kakumine mumu kunda Negeve muthiko thoghucuma wa Kanaghani, diyerenge dyeyire muditunga no mbadi ha karire no yidya yokudya. Abramu no haguva wendi ha konine kayenda kuditunga dimweya dyodina Egiptena, haka wane yidya. Munyima ndani po gha kahukire karo ku Kanaghani, yoyishi gha tawire matoyedhero gha Nyambi mu mwendi. (Mughuma)
Thiperende 14 Abramu na Loti
Mavarekero 13:5-18
Ha Abramu na Loti ha tungire pofotji mu Kanaghani. Awo ha karire no yimuna yoyingi thikuma no mbadi ha wanine dyango dyomadyeromwene yimuna yawo padyango dyofotji. Hakungi yimuna wa Abramu nowa ha Loti nga ha rwaghuranga. Ndani Abramu pogha ningire kwa Loti eshi, “Mbadi twa kona kukurwitha nowe name, endi harughani ghoye no hange, yoyishi twaka ghukurwa. Torore kehe mutara ghoditunga oku ghuna haka ghothinda.’’ Loti gha tororire mukunda ghoghuyeghave, no madyero mwene ghoyikorongwa ya Jorodani, amo karo mwa karire mambara mokukona kutunga. Loti gha yendire gha katunge pepi no mbara dha Sodomu. Hanu homu Sodomu ha kare hanu hohayi thikuma. Ha nyathire Nyambi. Abramu ye gha thigharire mu Kanaghani, na Nyambi gha ghambire karo nendi eshi, “Dyodiheya di ditunga ghuna kumona, mbo na dikupa no hana hoka ghoye kuroruheya.” (Mughuma)
Thiperende 15 Abramu ghanakukuwana na fumu gho thiraro
Mavarekero 14:1-24
Shime ghatungera Loti muyidhamena, yita yatjavukire. Ha Loti no diko dyendi dyodiheya dya pwire kukwata pofotji na wa ka Sodomu wahe. Abramu no mashurundate ghendi hayendire haka shuture Loti. Awo ha kawithire ha ka n̂ore no kaghamwena hakan̂wato wahe no maghugavo ghawo ghomahe.
Mundhira dhawo dhokahuka kuyita, ha kuhanganine na fumu, thika di ghuna kumona pathiperende. Fumu ghodina Malekisedeki. Aye gha karire fumu ghokambaraghana ko dina Salemu, kutongora eshi ‘thiraro’, aye gha karire mu kareri/pristeri wa Nyambi shokuru no gha mu fumanekire. Malekisedeki gha reterire ghuroto no vinyu kwa Abramu no gha ghambire eshi, “Nyambi shokuru gha kukandadheke, yoyishi ghana kughamwena kwawan̂ore dhoye.” Abramu gha tongamenine kughutho wa Malekisedeki no gha tapire yitapa. Fumu wa Sodomu naye gha shanine kutapa yitapa kwa Abramu, ene Abramu mbadi gha yi tamburire yoyishi fumu yu gha karire fumu ghomuyi thikuma. (Mughuma)
Thiperende 16 Abramu notu tungwedhi
Mavarekero 17:1-19, Mavarekero 15:1-21
Munyima dhokakomonona Abramu Loti no haguva wahe homu Sodomu, Loti gha hukire gha katunge mukambara ko kayi. Nyambi gha ningire kwa Abramu eshi, “Wa yapa, Abramu. Ame ne yame thingandekitho thoye muruwerighoye shokuru.” Ene Abramu mbadi gha shamberire yoyishi Nyambi mbadi gha mu pire mwana ghokatughuru gho yu mbo gha yora ghushwi wendi. Nothitambo thotho, Nyambi ghashimbire Abramu panunda, “Kapuke noyereke kutara nungwedhi. Mbo ghuna kara no hanahoka hohengi yira thika nungwedhi.” Abramu gha tawire matoyedhero gha Nyambi, ngambi kenge dighakarire no kuwana temba hana. Na Nyambi ghatamburire matawero ghendi, nomatawero gha ghamutendire ghakare muhunga kwa Nyambi. (Mughuma)
Thiperende 17 Kambututu Ishmaeli
Mavarekero 16 ndani 17
Mone! Abramu ghadi no kambututu koka rume. Ngeno yahokokire: Abramu gha tungire mu Kanaghani myaka dikumi, mukutaterera gha wane eyi gha mu toyedhere Nyambi; na Sarayi, mukamadi wendi, mbadi gha wanine mwana.
Sarayi gha karire na mupikendi Hagara. Sarayi gha shanine shi Hagara gha wane mwana na Abramu ndani munyima dhokumushamuruka Sarayi, ghakushimbe ye yu mwana gha kukare wendi. Dyo ya rughanine ruya ruvedhe pathina muragho. Hagara gha remine, na Sarayi gha tangire difupa nendi. Mbadi gha mu tendire thiwana, kate Hagayi gha matukire gha tjire rupetho. Ene mu engeli wa Nyambi gha mu wanine. No kumutongwera eshi, “Mbo ghuna wana kambututu kokarume. No wa kukate Ishmaeli, yoyishi fumu ghana yuvu madiro ghoye.” Ishmaeli kuninga eshi ‘Nyambi ne kuyuva’. “Aye ne mbo ghana kara yira thidongi thamunu thomumuthitu; No dyoko dyendi mbo dineman̂anyena keheyu, no keheyu mbo ghana mwiman̂anyena no mboghana kara no ghukore no haminendi wahe.” Ishmaeli ha mu shamurukire munyima gha karire wiha wawa Arabu. Myaka dikumi no dhihatu dhina kapita munyima dhomu shamurukero wa Ishmaeli, Nyambi gheyire kwa Abramu ghuninga eshi, “Yame Nyambi ghongcamu dhodhihe; yende kughuthowange no ghu pire murandu. Ame n̂anyi ni dimukithe ghundambo ghoye name nokuwedherera thivarero thoye. Oghu ne ghoghundambo wange noye: Mbo ghuna kara gho wiha ghomarudhi ghomengi. Mbadi mbo ha kwitha karo eshi Abramu; dinadyoye mbo dina kara Abrahamu, mbo na kutura endi mbo na kutendi gho wiha ghomarudhi ghomengi.” Pamurandu ghodina dyo dipya Abrahamu gha dimukire shi Nyambi mbo ghana mupa hanahoka. Na Nyambi gha ghambire kwa Abrahamu, “Mbona kupa ditunga dyodi heya dya Kanaghani, no kwa hanahoka ghoye awa mba heya munyima dhoye; no mbo na kara no Nyambi wawo.” Nyambi gha ningire kwa Abrahamu eshi, “Pano munu ghoghe, mbadi wa ku mwithe karo dina Sarayi; di kare keho Sara. No kumutoyedhera makandadhekero no mwana ghomukafumughana. N̂anyi na kumukandadheke mbo ghana kara nyina ghomarudhi. Hama fumu homumatunga mbo hana shwagha mumwendi!” (Mughuma)
Thiperende 18 Hatumi hahatu
Mavarekero 18:1-15
Diyuwa dimweya hatumi hahatu wa Nyambi heyire kutende wa Abrahamu. Gho fotji ghopawashahatu gha karire fumu thinda Nyambi. Abrahamu gha tongamenine paghutho wagho, gho ghethire Sara gha roghithereko hagenda yidya, gha yi wapire thinda. Mu nyima hepura kwagho Abrahamu, “Kupi munu ghoye Sara?” Abrahamu gha huthire eshi, “Muya, mutende.” Fumu gha ningire kwa Abrahamu eshi, ‘‘N̂anyi na kahuke thika ruvedhe roru rofotji mwakomwa, na munu ghoye Sara mbo ghana wana mwana ghokaturughana.” Apa gha yi yuvire Sara gha hekire yoyishi ruvedhe rwendi rokureta hana ne rwapwire no mbadi gha yi tawire ye. Nyambi gho gha ningire kwa Abrahamu eshi, “Nye ghana kuheka Sara no kughamba shi, ‘Shemwa mbo na reta karo mwana ndi, ndani ame ne na kurupara?’ Ko yi di yoyikukutu kukwendi Nyambi ndi? Mbo na kahuka paruvedhe ru rwapwa kutorora mwakomwa na Sara mbo ghana wana mwana ghokatughuru.” (Mughuma)
Thiperende 19 Abrahamu ghana kuraperera Sodomu
Mavarekero 18:16-19:29
Apa hemanine hagenda hahatu hayende, Abrahamu naye gha wa thindekedhire mundhira dhawo. Awo hatambire ku Sodomu ndani Nyambi ghatongwere Abrahamu eshi kuna kuyenda hakadhingure Sodomu, Thitambo ne ha kahanyaghure mambara gha Sodomu na Gomora yoyishi haguva wapo ha yipithire. Ngaha yipithanga kurupara rwa Nyambi. Ha mwayire thitambo tha Nyambi tho ghundambo ghokupongoka pakatji ka mukafumu na mukamadi. Ha karire no nyanya dhodhikuru. Abrahamu ghavurukire Loti gha ningire kwa Nyambi eshi, “Kukona mukakomberere hahunga pofotji nawa yi ndi? Namupanguri gho kaye kokahe mbadi wa kutenda ghuhunga ndi?” Abrahamu gha tangire kukanderera Nyambi. Paghuhura, Nyambi ghaningire eshi mbadi sho ha ka hanyaghure Sodomu ngeshi gha kawane mo hanu dikumi hohawa. Apa ghamanine kughamba fumu na Abrahamu, gha shwayirepo na Abrahamu gha hukire kudighumbo. Ene mbadi mwa karire hapika Nyambi hokukuma kudikumi mu Sodomu. Hatumi wa hawadi haNyambi hakakumine ku Sodomu, no hamonine ghuyi gho hanu wamo. Ene Nyambi gha fererire n̂eke Loti. Hatumi wa ha rawere Loti no diko dyendi hatjire ha shwaye mu Sodomu no ha wa tongwere eshi mbadi ha kona kuthetuka munyima. Nyambi gha tumine mudiro ghokutunda kudiwiru. Sodomu na Gomora no haguva wamo yapwire kudhimangedha. Loti no diko dyendi ha shwayire mo noruvedhe-vedhe, ene mundhira dhawo muna Loti gha kengire munyima, popo vene ghakuthitunukire dighundhi dyo mungwa. Abrahamu gha kumberire kwa Nyambi gha gha mwene hahunga. Loti pithendi vene no hanendi hawadi hohakamadi haparireko, yoyishi Nyambi gha vurukire Abrahamu edi gha rapere po Loti. (Mughuma)
Thiperende 20 Muyambo wa Abrahamu
Mavarekero 21:1-22:19
Apa gha kumine Sara ku myaka makumi kwoko no mane gha wanine mwana ghokatughuru, thika di gha yi mutoyedhere Nyambi kwa Abrahamu. Oku ye Abrahamu gha di kare no myaka dithere. Gha tire mungaghu yu Isaka, kuninga eshi ‘gha hekire’. Apa gha kokomokire ko mungaghu Isaka, Nyambi gha yerekire Abrahamu gha mu mone eshi kukona gha kare ghutawedhi kukwendi ndi. Nyambi gha mu tongwerire eshi, “Shimbe mwanoye ghopithendi Isaka, oyu wa haka, no kamuyambe muyambo kukwange.” Abrahamu gha tawire ya Nyambi. Abrahamu gha shimbire yikunyi no kuyipaka pathifudhi tha Isaka, aye gha shimbire mudiro no moko. Momu ghuwadi wawo ha yendire pofotji, kokwipura Isaka eshi, “Kupi keho gha di ndjwi ghana ghomuyambo ghokakon̂erera?” Abrahamu gha mu huthire eshi, “Nyambi thinda yo sho gha katape ndjwi ghokayambitha kuthinyaku, mwanange.” Abrahamu gha tendire thinyaku, gha turirepo yikunyi no gha wangire mwanendi no gha mu rangekirepo pa thinyaku. Pakuyeyura vene Abrahamu moko eshi gha paghe Isaka, mu engeli wa Nyambi gha ningire kwa Abrahamu eshi, “Wapaka nyara pamungaghana watenda thinu papendi. Pano nayidimuka keho wa yapa Nyambi, yoyishi mbadi ghuna ni shweneka mwanoye, ghopithendi.” Ndani Abrahamu kokumona kwendi ndjwi ghomurume muthipumbu. No gha yambire muyambo kwa Nyambi no ndwji mudyango dya mwanendi. Na Nyambi gha ghambire nendi eshi, “Pamurandu ghokudhira kunishweneka mwanoye ghopithendi kukwange, kuna kukwedhera mudina dyange: Yoshemwa mbo na kukandadheka nokukupa hanahoka hohengi. Mbo hana vuru yira nungwedhi dhokudiwiru no yira ruheke rokodikuruviya. Mohana hoka ghoye marudhi ghomahe gho mu kaye mbo ghana pu kukandadheka, yoyishi ghuna kara ghutawedhi kukwange.” (Mughuma)
Thiperende 21 Abrahamu na mupikendi
Mavarekero 24:1-25:11
Apa gha kuruparire Abrahamu, hetha kwendi mupikendi no gha mu nigire eshi, “Kwedhere shi n̂anyi wakuhuke kuditunga dyange no kudiko dyange, no wa kashimbeko mukamadi wamwanange, Isaka.” Abrahamu mbadi gha shanine shi Isaka gha thiye ditunga edi gha mu toyedhere Nyambi, endi gha yeke mukamadi gho mu Kanaghani. Mupikendi Abrahamu gha mu yuvire no gha yendire kumbara dha Nahori. Oku ko gha kepwerire Nyambi eshi gha mu piterere gha wane mbuyama ghomuhunga wa Isaka. Mukamadighana ghomuwa ghodina dyo Rebeka gha shwaghire mumbara no gha yendire kudithima gha kavete meyu. Aye gha yi tawire mukuvetera meyu mupika Abrahamu no ngameno dikumi. Mupika yu gha yi dimukire eshi Nyambi ghana mu yenditha koyu mukamadi no yo ghana kushana mukamadi ghoyira yu. No gha yi wanine eshi mbuyama yu ne mwikurwa, minendi Abrahamu. Mupika yu gha nyongamenine Nyambi yoyishi ghana yuvu ndapero dhendi no kumu twara kudiko dya hekudyendi. Na Rebeka gha karire keho muna Isaka. Abrahamu gha fire ghana kurupara thikuma oku ye ne myaka dithere no makumi kwoko no mawadi no kwoko (175). Muyipara yendi yoyiheya gha kuruperire mwa Nyambi kuyoyiheya yi gha mu toyedherire, na Nyambi ghamutamburire no ghamu kandadhekire. Nyambi shime gha kandadheka awa hana kumukurupera thika Abrahamu. (Mughuma)
Thiperende 22 Kuna kumushamuruka Jesus
Mateghusi 1:18-25, Hakagalasiye 4:4,5
Man̂ando gha Nyambi ne gha ghushemwa. Nyambi ne mbadi wakwangera. Nyambi gha tongorire kwa Adamu eshi n̂anyi gha kutume oyu gha pwa kutorora gha kuna withe Shatani. Gha konekithire Noghe eshi n̂anyi ghakuhanyaghure hanu wahe awa hana kutenda ghuyi. Nyambi gha neghedhire Jobi eshi gha tu shanena yinu yoyiwa thikuma. Ghaneghedhire kwa Abrahamu eshi aye ne roruheya kukumithamo matoyedhero ghendi.
Muthiperende thi kuna kumona kambututu Jesusi, apa dha rikanyinepo nako ha mu shamurukire mu Palestina, munyima ha di tire Israel. Dina dya nyina ne Mariya, mwana hoka wa Abrahamu na Isaka. Mariya gha karire mukamadi yu gha dhira kukara pofotji panyama na mukafumu apa ha shamurukire yu Jesusi kupitera mwa mupepo ghokupongoka. Jesus mbadi gha karire nowihe ghopanyama, Nyambi ne yo wihe. Jesusi ne yo gha retire makandadhekero mukaye kokahe. Gha shimbire ghukashu ghoyirama yoghunu mukutuhutherapo fumwa dhetu. Gheyire mu kuna kumithamo matoyedhero gha Nyambi eshi Shatani mbo hana mu witha natwe mbo tu shutuke kughupika wa Shatani. Jesusi gheyire mu ku na tu huthera twe kwa Nyambi. (Mughuma)
Thiperende 23 Yifa ya Jesusi
Hakagalasiye 3:3,14
Apa gha kurire Jesusi gha karire katughuru, gha hongire hanu mayira gha Nyambi. Jesusi gha tendire yitetukitho yoyingi mukuneghedha eshi aye ne kwa Nyambi gha tunda. Ene hanu mbadi ha tawire mumwendi. Ha mu paghire pakumupamarera pathikurushe. Ha mashurundate ha twire mumatji dhendi nodighonga/din̂odhi mukuningera eshi gha fe yoghushemwa. Nyambi gha tongwerire Adamu eshi n̂anyi gha kufe ngeshi gha kudye kuthitondo. Twaheya twa nyatha Nyambi no twa roghera mukuwana yifa yokuroruheya. N̂anyi ghuvuruke shi Nyambi gha tapire Ndjwi kwa Abrahamu gha paghire no gha yambire mudyango dya Isaka. Mundhira dhodho dhofotji, Nyambi mu ruhakitho rwendi kukwetu, mudyango dyokutatera ndhango hanu wahe kuyifa yororuheya, gha tapire mwanendi ghopithendi Jesusi mukufa yira muyambo ghomaharwero no honyi dho hanu waheya. Nyambi ghana haka eshi twahe tu kare twa hanendi. Yoghushemwa, maharwero no honyi ya tu yakunitha kwa Nyambi. Jesus ne yo ndhira dho kuhuka kwa Nyambi. Kupitera mu mwendi Nyambi ghatuhuthera fumwa dhetu no gha kushemwathanitha netu. (Mughuma)
Thiperende 24 Jesusi ne muyumi
Johanesi 20:19-29
Hakathishongero wendi Jesusi ha mu horekire mumbira. Aye gha karire mumbira mayuwa mahatu. Ndani po gha vumbukire mwawafu! Yifa mbadi ya konine kumukwata Jesusi, mwana Nyambi. Jesusi ghakuneghire kwawaka thishongero wendi, waheya yawatetukithire. Mu kathishongero, ghodina dyo Tomasi, mbadi gha karire po apa gha kuhokorire Jesusi kukwawo. Thomas gha ningire kukwagho eshi, “Ngeshi mbadi sho ni mone endi nikwate yitombo yomamboha gho munyara dhendi nokutuwa minwe dhange muyitombo yomamboha, noku ngeneka nyara dhange mumatji dhendi ne, ngo mbadi sho ni yi tawe.” Munyima dho thivike thofotji Jesusi gha kuhokorire kukwawo karo. Mone kuthiperende. Jesusi ghana kuneghedha Tomasi yitombo yomamboha ghomunyara dhendi no gha ningire kwa Tomasi eshi gha shimbe nyara dhendi gha tuwe mu matji dhendi. Dyo gha ningire kwa Tomasi eshi, “Gha shagheke kutamangera no gha tawe.” Na Tomasi gha tawire. Jesusi gha ghambire karo eshi, “Hakaruviya awa hana kudhira kumona ene ha tawa.” Mbadi twa kona kukara yira Tomasi yu gha karire no matamanyi. Vuruke, Nyambi gha ghambire kwa Adamu eshi n̂anyi gha kutume ghumweya oyu gha kuna witha Shatani apa gha fire.
Jesusi pathikurushe nokuvumbuka mwawafu, aye ghawithire Shatani. Shatani mbadi gha kara no ngcamu kwawanu awa ha tawa no kurupera mwa Nyambi no kukara ghutawedhi. Eyi ne yo gha kuruperithire Nyambi Abrahamu. Nyambi gha mu toyedhere shi mako ghomahe ghopakaye n̂anyi gha kupwe kukandadheka kupitera mumwendi. Makandadhekero gha ne: eshi tupwe kughamwena kumaharwero ghetu no kututunditha thihonyi. Tu wane moyo ghoghupya mwa Jesus. Fumwa dhetu noghundambo na Nyambi wahukerapo. Ngeshi hatu fu panyama mbo tuna kapara na Nyambi kuroruheya. Matungekero gha gheyerapo kupitera mwa Jesusi. Kukona tughawane gha makandadhekero ngeshi hatutawa mwa Jesusi, no kuku mithamo man̂ando ghendi. Muyinu yoyiheya yi Nyambi ghana kuwana fumwa dhodhikuru thikuma.
Ghuhura
swh_Latn eng_Latn awa_Deva awa_Deva eng_Latn hne_Deva bho_Deva eng_Latn hin_Deva hin_Deva mag_Deva hne_Deva awa_Deva ban_Latn sna_Latn run_Latn sna_Latn bem_Latn tum_Latn nya_Latn sna_Latn bem_Latn bem_Latn umb_Latn bem_Latn mlt_Latn kik_Latn sna_Latn bem_Latn srd_Latn sna_Latn bem_Latn dan_Latn sna_Latn run_Latn vec_Latn sna_Latn run_Latn lug_Latn sna_Latn cjk_Latn vec_Latn plt_Latn tum_Latn bem_Latn tum_Latn kin_Latn plt_Latn tum_Latn dan_Latn plt_Latn tum_Latn tuk_Latn plt_Latn tum_Latn bem_Latn bem_Latn tum_Latn sna_Latn tum_Latn tum_Latn sna_Latn run_Latn tum_Latn sna_Latn kik_Latn tum_Latn srd_Latn sna_Latn tum_Latn dan_Latn swh_Latn tum_Latn bem_Latn dan_Latn sna_Latn tum_Latn tum_Latn sna_Latn tum_Latn nya_Latn sna_Latn tum_Latn tum_Latn sna_Latn bem_Latn ilo_Latn kin_Latn tum_Latn tum_Latn kin_Latn kin_Latn tum_Latn lua_Latn nso_Latn tum_Latn bem_Latn kin_Latn